**Ички ишлар вазирлиги ҳузуридаги Жамоатчилик кенгашининг 2024 йил якунларига бағишланган ҳисобот йиғилиши ташкил этилди**

Жорий йилнинг 10 январь кунида Ички ишлар вазирлиги ҳузуридаги Жамоатчилик кенгаши аъзоларининг 2024 йил якунлари бўйича ҳисобот учрашуви ташкил этилди.

Тадбир “ZOOM” платформаси орқали ташкил этилиб, унда Вазирлик ҳузуридаги Жамоатчилик кенгашини аъзолари шу жумладан, “Нуроний” жамғармаси Республика Бошқаруви вакиллари, “Дунё ўзбеклари” сайти бош муҳаррири, шунингдек, ҳудудий ИИО ахборот хизматлари раҳбарлари иштирок этишди. Дастлаб, иштирокчилар ахборот хизматлари томонидан 2024 йил давомида амалга оширилган ишлар, тайёрланган медиа маҳсулотлар ҳамда кенг ёритилган материаллар тўғрисидаги ҳисобот маълумоти билан таништирилди.

Кун тартибига биноан, Ички ишлар вазирлиги Ахборот хизматининг фаолияти ҳақидаги ҳисобот тингланди.

Маълум қилинишича, ўтган даврда ИИВ Ахборот хизмати ва унинг қуйи хизматлари томонидан мамлакатимиз ОАВ ва интернет тармоқларида ички ишлар органлари фаолиятига оид жами 150 599 маротаба чиқишлар ташкил этилган бўлиб, шундан телевидение орқали 12 675 маротаба, радио орқали 7 003 маротаба, газета ва журналлар орқали 4 515 маротаба, интернет орқали 126 406 маротабани ташкил этади. Интернетда берилган материалларнинг 15 680 таси Вазирликнинг расмий <https://gov.uz/oz/iiv> веб-сайтида, 49 312 таси ИИО Ахборот хизматлари
веб-сайтида, 61 414 таси бошқа сайт ҳамда ижтимоий тармоқлар (uza.uz, xs.uz, kun.uz, xabar.uz, telegram, facebook ва бошқалар)да жойлаштирилган. Шулар билан бирга, хорижий ОАВда Ўзбекистон ички ишлар органлари фаолияти билан боғлиқ юзга яқин ахборотлар эълон қилинган.

Тегишли медиа-режалар асосида, 2024 йилнинг 12 ойи давомида Ички ишлар вазирлиги раҳбарияти ва соҳавий хизмат бошлиқлари иштирокида 16 маротаба пресс-тадбирлар (брифинг, матбуот анжуман, пресс-тур ва бошқалар) ўтказилиши таъминланган. Шунингдек, ҳудудий бош бошқарма ва бошқарма раҳбарлари ҳамда масъуллари иштирокида жами 346 маротаба брифинг ва матбуот анжуманлари ўтказилиб, маҳаллий ва республика ОАВда кенг ёритилган.

Алоҳида вазиятлар ёки шов-шувли ҳолатлар юзасидан, ички ишлар органларининг соҳавий раҳбарлари томонидан, ОАВ орқали жами 1 770 маротаба тегишли чиқишлар ташкил этилган.

Ҳозирда, ИИВ Ахборот хизмати, Ўзбекистон МТРК ҳамда Миллий медиа ассоциацияси билан ўзаро келишувлар асосида, тизим фаолиятига оид 16 та кунлик ва ҳафталик махсус кўрсатув ҳамда дастурлар мунтазам намойиш этилмоқда.

Ижтимоий тармоқлар орқали аҳолининг турли қатламини қамраб олиш мақсадида, ИИВ Ахборот хизмати томонидан 18 та авторлик кўрсатуви тайёрланади. Бир нечта давлат ва хусусий киностудиялар билан ҳамкорликда тизим имижини ошириш борасидаги амалий ҳамкорлик йўлга қўйилган.

Бундан ташқари, “Ахборот 24”, “Янгиликлар 24” (O‘zbekiston 24), “Markaziy studiya”, “Hudud” (MY5), “Zamon” (Sevimli), “Bu kun” (Zo‘r TV), “Diyor” (Mahalla) каби информацион дастурлар орқали, мунтазам равишда ИИОлари фаолиятига оид лавҳалар мунтазам намойиш этиб борилмоқда.

Кенгаш йиғилишида, Жамоатчилик кенгаши вакили “Дунё ўзбеклари” сайти бош муҳаррири И.М.Хушев 2024 йил давомида ИИВ тизимида ўзаро ҳамкорликда амалга оширилган ишлар, ўтказилган тадбирлар натижадорлиги ҳамда Кенгаш фаолиятини янада ривожлантириш ҳақида фикр юритиб, оммавий ахборот воситалари фаолияти ва жамоатчилик назоратини тартибга солувчи шунингдек, ички ишлар органлари тизимида Ахборот хизматлари фаолиятини тартибга солувчи норматив-ҳуқуқий ҳужжатлар талаблари асосида, Жамоатчилик кенгаши томонидан билдирилган таклифлар муҳокама этилди.

Бу борада, тизим имижини ошириш, ходимларнинг хизмат интизомига риоя этишларини назорат қилиш, шунингдек уларнинг маънавий билим ва дунёқарашини бойитишда Вазирлик томонидан ўтказиладиган
маънавий–маърифий тадбирларни давом эттириш муҳимлигини айтиб ўтди. Ушбу борада, кадрларни тўғри танлаш ва ЙПХ ходимларининг фаолиятини такомиллаштириш ҳақида Канада тажрибаси тўғрисидаги маълумотлардан мисол келтирди.

Йиғилиш давомида Президентимизнинг “Фуқаролик жамияти институтларини давлат томонидан қўллаб-қувватлаш тизимини янада такомиллаштириш
чора-тадбирлари тўғрисида” 2024 йил 26 августдаги ПФ–124-сон Фармони 9-банди талаблари асосида, ИИВ тизими ҳузурида фаолият кўрсатаётган Жамоатчилик кенгашлари фаолиятини қонунчилик ҳужжатларида ҳамда мазкур Фармоннинг
8-бандида назарда тутилган талаблар асосида қайта ташкил этилганлиги шунингдек, Фуқаролик жамияти институтлари томонидан ташаббусли лойиҳани амалга ошириш учун давлат ижтимоий буюртмасини олиш тўғрисидаги таклифлар мазкур Фармоннинг 7.2 ҳамда 7.4-бандлари талаблари асосида ҳал этилиши тўғрисида маълумот ўқиб эшиттирилди.

Йиғилиш сўнгида, ички ишлар органларининг янада халқчил тузилмага айланишида, жиноятчиликни барвақт олдини олиш ҳамда ҳуқуқбузарликлар профилактикасига қаратилган ишларни олиб боришда Кенгаш аъзоларининг меҳнати жуда катта эканлиги таъкидланиб, келгусида режалаштирилган ишлар ва тадбирлар юзасидан тегишли вазифалар белгиланди.

Бу борада, 2025 йилнинг 1-ярим йиллиги учун мўлжалланган Дастур ва унда акс этган бандлар билан иштирокчилар таништирилиб, мавжуд таклиф ва мулоҳазалар муҳокама қилинди.

Очиқ ва самимий руҳда ўтган ҳисобот учрашуви давомида кенгаш аъзолари ўзларини қизиқтирган барча саволларига атрофлича жавоблар олишди.

ИИВ Ахборот хизмати